અમદાવાદ, તા. 12 : આમરણાંત ઉપવાસ આંદોલનના 19મા દિવસે હાર્દિક પટેલે આજે બપોરે સવા ત્રણ વાગ્યે લીંબુ પાણી, નાળિયેર પાણી તેમ જ સાદું પાણી પીને પારણાં કરતાં સમગ્ર કેમ્પસ જય સરદાર, જય પાટીદારના જયઘોષથી ગુંજી ઉઠયું હતું. આ સાથે હાર્દિક તુમ આગે બઢો, હમ તુમ્હારે સાથ હૈ, જય જવાન જય કિસાન, ભાજપ તેરી દાદાગીરી-તાનાશાહી નહીં ચલેગીના સૂત્રોચ્ચાર કરવામાં આવ્યા હતા. ઉમિયાધામ, ખોડલધામ સહિત તમામ છ પાટીદાર સંસ્થાના આગેવાનો નરેશ પટેલ, પ્રહલાદ પટેલ, સી. કે. પટેલ, રમેશભાઇ દૂધવાલા અને જયરામભાઇ પટેલના હસ્તે હાર્દિકે પારણાં કર્યાં હતાં. ગઢડા સ્વામિનારાયણના એસ.પી. સ્વામીએ હાર્દિકને હાર પહેરાવી આર્શીવાદ આપ્યા હતા.